ОБЯСНИТЕЛЕН МЕМОРАНДУМ

В съответствие с член 395, параграф 1 от Директива 2006/112/ЕО от 28 ноември 2006 г. относно общата система на данъка върху добавената стойност[[1]](#footnote-1) (Директивата за ДДС) Съветът, като действа с единодушие по предложение на Комисията, може да разреши на всяка държава членка да прилага специални мерки за дерогация от разпоредбите на посочената директива с цел да опрости процедурата за събиране на ДДС или да предотврати някои форми на отклонение от данъчно облагане или избягване на данъци.

С писмо, заведено в Комисията на 27 април 2018 г., Република Литва поиска разрешение да продължи да прилага мярка за дерогация от член 193 от Директивата за ДДС, с който се определя лицето – платец на ДДС. С писмо, заведено в Комисията на 23 юли 2018 г., Република Литва представи доклад за прилагането на тази мярка.

В съответствие с член 395, параграф 2 от Директивата за ДДС Комисията осведоми другите държави членки за искането на Република Литва с писма от 16 август 2018 г., с изключение на Испания и Кипър, които бяха осведомени с писма от 17 август 2018 г. С писмо от 20 август 2018 г. Комисията уведоми Република Литва, че разполага с цялата информация, необходима за разглеждане на искането.

1. КОНТЕКСТ НА ПРЕДЛОЖЕНИЕТО

• Основания и цели на предложението

В член 193 от Директивата за ДДС се предвижда, че в общия случай платец на ДДС е данъчно задълженото лице, което доставя стоките или услугите.

По силата на член 395 от Директивата за ДДС държавите членки могат да прилагат с разрешение от Съвета мерки за дерогация от разпоредбите на Директивата, за да опростят процедурата за събиране на ДДС или за да предотвратят определени форми на отклонение от данъчно облагане или избягване на данъци.

Република Литва поиска да продължи да прилага механизма за обратно начисляване за доставките на дървен материал и доставките на стоки и услуги от данъчно задължени лица в производство по несъстоятелност или производство по оздравяване под съдебен надзор. При този механизъм платец на ДДС е получателят на доставките на стоки или услуги.

Мярката за дерогация за Република Литва бе първоначално разрешена по силата на Решение 2006/388/EО на Съвета от 15 май 2006 г.[[2]](#footnote-2) със срок до 31 декември 2009 г., а последващите разрешения бяха предоставени по силата на Решение за изпълнение 2010/99/EС на Съвета от 16 февруари 2010 г.[[3]](#footnote-3) със срок до 31 декември 2012 г., Решение за изпълнение 2012/704/EС на Съвета от 13 ноември 2012 г.[[4]](#footnote-4) със срок до 31 декември 2015 и Решение за изпълнение (EС) 2015/2395 на Съвета от 10 декември 2015 г.[[5]](#footnote-5) със срок до 31 декември 2018 г.

В сегашното си искане и в доклада за оценяване действието на мярката Република Литва осведоми Комисията, че прилагането на механизма за обратно начисляване за доставките на дървен материал и доставките на стоки и услуги от данъчно задължени лица в производство по несъстоятелност или производство по оздравяване се е оказало много ефективно за предотвратяването на измамите. Механизмът за обратно начисляване е не само средство за улесняване на контрола и събирането на ДДС от страна на данъчната администрация, но и мярка за насърчаване на данъкоплатците да изпълняват задълженията си. Според Република Литва броят на нарушенията в горепосочените области е спаднал значително след въвеждането на механизма. Освен това специалната мярка не се отразява отрицателно върху общия размер на приходите от ДДС, събирани на етапа на крайното потребление, и съответно не въздейства неблагоприятно и върху собствените ресурси на Съюза от ДДС.

По начало дерогациите се предоставят за ограничен срок, така щото да може да се прецени дали специалната мярка е подходяща и ефективна и да се осигури достатъчно време на държавите членки за въвеждане на други конвенционални мерки за преодоляване на съответния проблем до изтичането на срока на мярката за дерогация, което би направило удължаването на срока ѝ излишно. Дерогация за използване на механизма за обратно начисляване се разрешава само по изключение за определени области с повече измами и се употребява в краен случай.

Като се има предвид непромененото правно и фактическо положение, се предлага удължаване на срока на мярката за дерогация за последен път, вследствие на което Република Литва ще може да прилага тази мярка за дерогация до 31 декември 2021 г. До изтичането на срока на тази дерогация Република Литва следва да въведе други конвенционални мерки за борба и предотвратяване на по-нататъшното разпространение на измамите с ДДС в търговията с дървен материал и при данъчно задължените лица в производство по несъстоятелност или производство по оздравяване. Вследствие на въвеждането на тези мерки вече би трябвало да отпадне нуждата от продължаване на дерогацията от член 193 от Директива 2006/112/ЕО по отношение на тези доставки.

• Съгласуваност с действащите разпоредби в тази област на политиката

Подобни дерогации във връзка с член 193 от Директивата за ДДС са предоставени на други държави членки.

Следователно предложената мярка е съобразена с действащите разпоредби на Директивата за ДДС.

2. ПРАВНО ОСНОВАНИЕ, СУБСИДИАРНОСТ И ПРОПРОЦИОНАЛНОСТ

• Правно основание

Член 395 от Директивата за ДДС.

• Субсидиарност (извън областите на изключителна компетентност)

Като се има предвид разпоредбата от Директивата за ДДС, на основание на която е съставено предложението, принципът на субсидиарността не се прилага.

• Пропорционалност

Решението се отнася до предоставяне на разрешение на държава членка по нейно искане и не представлява задължение.

Предвид ограничения обхват на дерогацията специалната мярка е пропорционална на преследваната цел.

• Избор на нормативен акт

Предлаган нормативен акт: решение за изпълнение на Съвета.

По силата на член 395 от Директива 2006/112/EО на Съвета дерогация от общите разпоредби за ДДС е възможна единствено след разрешение от Съвета, действащ с единодушие по предложение на Комисията. Решение за изпълнение на Съвета е най-подходящият нормативен акт, тъй като негов адресат може да бъде отделна държава членка.

3. РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

• Консултации със заинтересованите страни

Настоящото предложение се основава на искане, отправено от Република Литва, и засяга само тази държава членка.

• Събиране и използване на експертни становища

Не бяха необходими външни експертни становища.

• Оценка на въздействието

С предложеното Решение за изпълнение на Съвета на Република Литва се предоставя разрешение да продължи да прилага механизма за обратно начисляване за доставките на дървен материал и доставките на стоки и услуги от данъчно задължени лица в производство по несъстоятелност или производство по оздравяване под съдебен надзор, за ограничен срок. Предназначението на механизма е борба с измамите в съответните области. С него също така се опростяват събирането на ДДС и контролът от страна на данъчната администрация върху плащанията на данъка, а данъкоплатците се насърчават да изпълняват задълженията си.

Според Република Литва удължаването на срока на тази мярка няма да се отрази отрицателно върху общия размер на приходите от ДДС, събирани на етапа на крайното потребление, и съответно няма да окаже неблагоприятно въздействие върху собствените ресурси на Съюза от ДДС.

4. ОТРАЖЕНИЕ ВЪРХУ БЮДЖЕТА

Предложението няма отражение върху бюджета на ЕС.

5. ДРУГИ ЕЛЕМЕНТИ

• Планове за изпълнение и механизми за наблюдение, оценка и докладване

Предложението е ограничено във времето.

2018/0376 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за изменение на Решение за изпълнение 2010/99/ЕС за разрешаване на Република Литва да удължи срока на прилагане на мярка за дерогация от член 193 от Директива 2006/112/ЕО относно общата система на данъка върху добавената стойност

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност[[6]](#footnote-6), и по-специално член 395, параграф 1 от нея,

като взе предвид предложението на Европейската комисия,

като има предвид, че:

(1) С Решение 2006/388/ЕО на Съвета[[7]](#footnote-7) на Литва бе разрешено да въведе мярка за дерогация от член 21 от Директива 77/388/ЕИО[[8]](#footnote-8), чрез която да определи, че при доставките от лица в производство по несъстоятелност или производство по оздравяване под съдебен надзор и при доставките на дървен материал платец на ДДС, дължим за доставката на стоки и услуги, е получателят на доставките на тези стоки и услуги.

(2) По силата на Решение за изпълнение 2010/99/ЕС на Съвета[[9]](#footnote-9) на Литва бе разрешено чрез дерогация от член 193 от Директива 2006/112/ЕО да продължи до 31 декември 2012 г. да определя за платец на ДДС данъчно задълженото лице, което получава следните доставки на стоки и услуги: доставки на стоки и услуги от данъчно задължено лице в производство по несъстоятелност или производство по оздравяване под съдебен надзор и доставки на дървен материал. Впоследствие срокът на разрешението за прилагане на мярката за дерогация бе удължен по силата на Решение за изпълнение 2012/704/EС на Съвета[[10]](#footnote-10) до 31 декември 2015 г. и Решение за изпълнение (ЕС) 2015/2395 на Съвета[[11]](#footnote-11) – до 31 декември 2018 г.

(3) С писмо, заведено в Комисията на 27 април 2018 г., Литва поиска разрешение да продължи да прилага мярка за дерогация от член 193 от Директива 2006/112/ЕО за доставките на дървен материал и доставките на стоки и услуги от данъчно задължени лица в производство по несъстоятелност или производство по оздравяване под съдебен надзор. С писмо, заведено в Комисията на 23 юли 2018 г., Литва предаде на Комисията доклад за прилагането на мярката, както се изисква по силата на член 2, третия параграф от Решение за изпълнение 2010/99/ЕС.

(4) В съответствие с член 395, параграф 2, втората алинея от Директива 2006/112/ЕО с писма от 16 август 2018 г. Комисията осведоми другите държави членки за искането на Литва, с изключение на Испания и Кипър, които бяха осведомени с писма от 17 август 2018 г. С писмо от 20 август 2018 г. Комисията уведоми Литва, че разполага с цялата информация, необходима за разглеждане на искането.

(5) Данъчно задължените лица в производство по несъстоятелност или производство по оздравяване често не могат да платят ДДС върху своите доставки на стоки и услуги поради финансови затруднения. Литва среща също така проблеми на пазара на дървен материал поради естеството на пазара и на участващите предприятия. На пазара господстват малки местни дружества, често извършващи препродажба и посредничество, контролът върху които е труден за данъчните власти. Най-често срещаната форма на отклонение от данъчно облагане представлява фактурирането на доставки, последвано от изчезването на търговеца, който не е платил данъка, но е оставил на клиента валидна фактура, която му дава право на приспадане. Според Литва това положение, което е послужило за основание за прилагането на мярката за дерогация, не се е променило и продължава да съществува. Проучванията и анализът на прилагането на мярката за дерогация, извършени от литовските данъчни власти, показаха, че тя е ефективна за предотвратяването на измамите с ДДС при данъчно задължените лица в производство по несъстоятелност или производство по оздравяване и при сделките с дървен материал.

(6) Следователно на Литва следва да се разреши да прилага мярката за дерогация за допълнителен ограничен срок – до 31 декември 2021 г.

(7) По начало дерогациите се разрешават за ограничен срок, за да може да се прецени дали мярката за дерогация е подходяща и ефективна. При разрешаването на дерогации на държавите членки се осигурява достатъчно време за въвеждане на други конвенционални мерки за преодоляването на съответния проблем до изтичането на срока на мярката за дерогация, което би направило удължаването на срока излишно. Дерогация за използване на механизма за обратно начисляване се разрешава само по изключение за определени области с повече измами и се употребява в краен случай. Поради това Литва следва да въведе други конвенционални мерки за борба и предотвратяване на по-нататъшното разпространение на измамите с ДДС в търговията с дървен материал и при данъчно задължените лица в производство по несъстоятелност или производство по оздравяване до изтичането на срока на тази дерогация и съответно вече би трябвало да отпадне нуждата от дерогация от член 193 от Директива 2006/112/ЕО по отношение на тези доставки.

(8) Мярката за дерогация няма да има отрицателно въздействие върху собствените ресурси на Съюза от ДДС.

(9) Поради това Решение за изпълнение 2010/99/ЕС следва да бъде съответно изменено,

ПРИЕ НАСТОЯЩОТО РЕШЕНИЕ:

Член 1

Член 2 от Решение за изпълнение 2010/99/ЕС се заменя със следното:

„Член 2

Настоящото решение се прилага до 31 декември 2021 г.“

Член 2

Настоящото решение се прилага от 1 януари 2019 г.

Член 3

Адресат на настоящото решение е Република Литва.

Съставено в Брюксел на […] година.

 За Съвета

 Председател

1. ОВ L 347, 11.12.2006 г., стр. 1. [↑](#footnote-ref-1)
2. OВ L 150, 3.6.2006 г., стр. 13. [↑](#footnote-ref-2)
3. ОВ L 45, 20.2.2010 г., стр. 10. [↑](#footnote-ref-3)
4. OВ L 319, 16.11.2012 г., стр. 7. [↑](#footnote-ref-4)
5. OВ L 332, 18.12.2015 г., стр. 140. [↑](#footnote-ref-5)
6. ОВ L 347, 11.12.2006 г., стр. 1. [↑](#footnote-ref-6)
7. Решение 2006/388/ЕО на Съвета от 15 май 2006 г. за предоставяне на разрешение на Република Литва да прилага мярка за дерогация от член 21 от Шеста директива 77/388/ЕИО за хармонизирането на законодателствата на държавите членки, свързани с данъците върху оборота (ОВ L 150, 3.6.2006 г., стр. 13). [↑](#footnote-ref-7)
8. Шеста директива 77/388/ЕИО на Съвета от 17 май 1977 г. за хармонизирането на законодателствата на държавите членки, свързани с данъците върху оборота – Обща система на данъка върху добавената стойност: единна данъчна основа (ОВ L 145, 13.6.1977 г., стр. 1). [↑](#footnote-ref-8)
9. Решение за изпълнение 2010/99/ЕС на Съвета от 16 февруари 2010 г. за разрешаване на Република Литва да удължи срока на прилагане на мярка за дерогация от член 193 от Директива 2006/112/ЕО относно общата система на данъка върху добавената стойност (ОВ L 45, 20.2.2010 г., стр. 10). [↑](#footnote-ref-9)
10. Решение за изпълнение 2012/704/ЕС на Съвета от 13 ноември 2012 г. за изменение на Решение за изпълнение 2010/99/ЕС за разрешаване на Република Литва да удължи срока на прилагане на мярка за дерогация от член 193 от Директива 2006/112/ЕО относно общата система на данъка върху добавената стойност (ОВ L 319, 16.11.2012 г., стр. 7). [↑](#footnote-ref-10)
11. Решение за изпълнение (ЕС) 2015/2395 на Съвета от 10 декември 2015 г. за изменение на Решение за изпълнение 2010/99/ЕС за разрешаване на Република Литва да удължи срока на прилагане на мярка за дерогация от член 193 от Директива 2006/112/ЕО относно общата система на данъка върху добавената стойност (ОВ L 332, 18.12.2015 г., стр. 140). [↑](#footnote-ref-11)